
0. PRESENTACIÓ 

La prospecció realitzada al Desembre de 2002 al territori de Sant Gervasi pels educadors del projecte “A partir del carrer” del Districte de Sarrià-Sant Gervasi  va evidenciar un augment en el consum de tòxics entre els adolescents. A partir dels contactes fets durant la prospecció amb les diferents entitats, recursos i centres escolars que treballen amb adolescents es va recollir la demanda de treballar i actuar de una manera comú davant aquest augment de consum. 

El districte de Sarrià-Sant Gervasi recull aquesta proposta de treball conjunt i inicià un procés conjunt amb l’Agència de Salut Pública per portar a terme uns espais de diàleg i reflexió sobre la realitat de l’adolescència i el consum de tòxics així i com les actuacions a realitzar pels diferents agents socials que intervenen amb aquest sector de població. Aquests espais reben el nom de Taula de debat.

Les Taules de debat tenen com idea fonamental que el consum de tòxics és un problema sanitari, social i educatiu, i per tant, cal la participació i actuació del tots els agents del territori.

La primera taula de debat es va iniciar el dia 14 d’octubre del 2003, en la què es van reunir representants de tots els sectors i serveis implicats en el territori del Districte Sarrià-Sant Gervasi (pares, mares, alumnes, professors, equips directius, centres de salut mental, EAP, CRP, Serveis socials, cossos de seguretat...). L’objectiu d’aquesta primera taula és l’intercanvi d’opinions i experiències sobre el treball de la prevenció front el consum de substàncies en els adolescents en edat escolar de secundària així com la recerca de vies d’actuació conjuntes.

A partir de la taula de debat del 14 d’octubre es crea la comissió per a l’elaboració dels plans preventius de centre. Aquesta comissió està formada per professionals dels diferents sectors i dependències del Districte de Sarrià-Sant Gervasi: Serveis personals – Tècnica d’educació, Secretaria Tècnica de Prevenció, Centres de Serveis Socials i Educadors de carrer-, l’Equip d'Assessorament Psicopedagògic i l’Agència de Salut Pública de Barcelona –Servei de Prevenció i Atenció a les Dependències i Servei d’Orientació sobre Drogues-. La Comissió té com a finalitat treballar per possibilitar que els centres educatius de secundària del districte de Sarrià-Sant Gervasi puguin elaborar un pla preventiu de Centre. 

1. QUÈ ÉS UN PLA PREVENTIU DE CENTRE?

Entenem per pla preventiu, el marc de referència consensuat que permet implementar accions amb la finalitat d’evitar el consum de drogues o actuar davant aquest. És un model d’intervenció que té com a objectiu treballar la prevenció a partir de la participació, el consens i el compromís de tots els membres de la comunitat escolar.

Amb el disseny del Pla es pretén donar ressò a tot el que s’està fent a la vegada que s’integra en un cos estructurat i escrit que permet arribar a un ampli coneixement i consens de tots els implicats (equip docent, alumnes i familiars).

L’elaboració del Pla ha de tenir en compte tot el que s’ha fet fins ara però sobre tot la idea de que el que es pot fer no passa necessàriament per un increment de la feina sinó per tenir un criteri clar i uniforme i connectar amb la prevenció moltes de les dinàmiques que formen part del funcionament del Centre.

Per poder assolir aquest objectiu el districte de Sarrià-Sant Gervasi i l’Agència de Salut Pública de Barcelona posa a disposició dels Centres escolars els seus equips tècnics per tal d’oferir-los  suport en el disseny del Pla preventiu de Centre que els ajudarà a articular tant la seva tasca d’informació, sensibilització i educació cap a la població adolescent com la de detecció i derivació cap a recursos.

2. PRINCIPIS DEL PLA PREVENTIU DE CENTRE

Els principis del pla han de ser la participació, la transversalitat, el consens, la temporalitat, la continuitat, la planificació i l’especifitat.

La participació dels implicats és un eix indispensable en el desenvolupament del pla. Els adolescents, les famílies i l’equip docent han d’adquirir protagonisme en l’expressió de les seves necessitats, en la demanda de serveis i en el seguiment i avaluació del pla. La prevenció no recau sobre un quants membres de la comunitat escolar, si no que cada un, des del seu paper (pare, mare, professor/a, tutor/a, coordinador/a, director/a, alumne/a, etc.) pot i ha de participar-hi i aportar la seva visió, contribuint a elaborar un discurs preventiu cohesionat i coherent que es traduirà en missatges eficaços.

La transversalitat com un eix de coherència dels conjunts de les actuacions. Totes les accions s’han de produir en tots els àmbits de la comunitat escolar i això requereix un treball coordinat i transversal entre els diferents agents implicats.

El consens. Per poder garantir l’èxit del pla i de les actuacions que es duguin a terme per totes les parts implicades és necessari partir del consens: un consens de caràcter comunitari. La participació de tota la comunitat escolar permet treballar el consens i la coherència de les intervencions, i dels missatges preventius, evitant les contradiccions, confusions o duplicitats que tenen efectes diferents als desitjats.

La temporalitat. La solució de la problemàtica del consum de tòxics no es pot resoldre en un dia. El pla s’ha de configurar com un procés a mig i llarg termini que s’haurà d’anar actualitzant periòdicament i adaptant-se a la realitat en cada moment.

La continuïtat. El Pla de Prevenció de centre s’integra en el funcionament i filosofia del centre, per tal de no veure’s afectat pels possibles canvis de professionals que al llarg del temps es poden produir.

La planificació permet treballar de manera sistemàtica, definint objectius a curt, mig i llarg termini, i analitzant i avaluant els resultants.

L'especificitat. El Pla de Prevenció no és homogeni, sinó que cada centre té un procés de desenvolupament propi i diferent. Dependrà de les necessitats i possibilitats que té cada centre, de l’anàlisi previ del context en què es troba i de les característiques pròpies dels components d’aquesta comunitat educativa.

3. METODOLOGIA DEL PLA PREVENTIU DE CENTRE

El Pla ha de contemplar la participació de tots els sectors implicats en els centres escolars ja que ha de ser resultat del consens.

El pla de Centre necessita en la seva estructura contemplar l’equip docent com a eix fonamental, els alumnes com a població diana objecte últim de les intervencions i les famílies per tal d’arribar a sensibilitzar-les del seu paper fonamental en la prevenció i de la seva incidència fora de l’abast de l’escola (casal, barri, lleure…). Per tant, en el procés de creació del Pla s’ha de comptar amb:

· L’Equip docent.

· Els pares i les mares dels alumnes.

· Els alumnes 

L’equip docent

A l’hora d’implementar un Pla de Centre és fonamental aconseguir que l’equip docent, cada membre del claustre, conegui el Pla i la seva utilitat i en la mesura del possible hi participi. 

La participació s’estructura en nivells molt diferents, no es tracta de que cada professor parli de drogues, però sí de què conegui quins són els factors de risc que posen a l’alumne en situació de vulnerabilitat i quins són els factors de protecció que pot treballar. 

La coherència interna en els missatges que es transmeten als alumnes crea un clima de seguretat i de reforç mutu que els fa creïbles i consistents, a la vegada que els límits queden clars i l’adolescent pren consciència del que pot i el que no pot fer.

La claredat i la coherència es reflecteixen a l’hora de transmetre la normativa del centre i el per què de la mateixa, així com les repercussions que el no compliment implica.

L’Agència de Salut Pública pot oferir assessorament, orientació, suport i formació. 
Els pares i les mares

En primer lloc, l’AMPA del Centre ha de poder dissenyar la seva línia d’intervenció preventiva basant-se en el coneixement dels factors de protecció a nivell familiar i en la creació d’una xarxa de difusió dels mateixos.

Aconseguir incrementar la participació de la família en les activitats organitzades des del Centre Educatiu i augmentar el nivell de comunicació entre les famílies dels alumnes podria ser una important fita. 

Per tal d’implementar estratègies prèvies a intervencions generals d’informació i sensibilització adreçades a pares i mares, la junta de l’AMPA comptaria amb el suport del Servei d’Orientació de Drogues.

Els alumnes

Els alumnes mitjançant els seus representants (delegats) o persones amb lideratge, s’han d’implicar en el Pla i han de conèixer els seus objectius. 

La seva participació es centrarà en la forma en que volen rebre la informació i el treball dels factors de risc a nivell individual i els relacionats amb el grup d’iguals. 

Han de conèixer clarament la normativa i els seus objectius, han de poder fer propostes i poder implicar-se donant suport a nivell de grup a les persones que presenten major nombre de factors de risc. Quan s’organitzen sortides fora del centre, l’autocontrol del grup és un element clau perquè l’activitat es desenvolupi sense riscos.
3.1. Mínims indispensables per al desenvolupament del Pla Preventiu

La presentació del Pla de Centre s’hauria de fer a claustre, pares i mares i alumnes.

L’elaboració del Pla ha de seguir un procés marcat pel Centre en el que es vagin implementant els passos en els que es pot dividir la intervenció. Paral·lelament es definiran els indicadors d’avaluació per tal de poder valorar la seva eficàcia.

Encara que la temporalització i organització del procés a seguir per a l’elaboració, aplicació i avaluació del Pla Preventiu serà decidida pel Centre, des de la comissió per a l’elaboració dels Plans Preventius de Centre, formada per professionals del districte de Sarrià-Sant Gervasi i l’Agència de Salut Pública es demana el compliment d’uns mínims en el procés d’elaboració del pla. Es tracten d’una sèrie de requisits a seguir que es creuen indispensables per poder garantir l’eficàcia tant de l’elaboració com de la posterior aplicació del pla preventiu.

· Fer una presentació a la junta directiva del centre i un recull d’indicadors bàsics. (Qüestionari per elaborar el perfil del centre i dissenyar els indicadors d’avaluació de procés).

· Presentació al claustre de professors per tal d’oferir una informació general dels eixos del Pla i copsar el primer nivell d’implicació. (Es requeriria una assistència mínima del 80% del claustre).

· Creació d’una comissió de treball per establir les prioritats i ser l’enllaç amb el tècnic del SOD i d’altres tècnics implicats.(La comissió haurà d’estar formada per representants de la junta, coordinadors de cicle, representants dels tutors, psicopedagog i professors que han desenvolupat tasques relacionades amb el tema drogues a les seves aules). La comissió s’hauria de reunir, com a mínim, amb una periodicitat bimensual.

· Reunió amb la junta de l’AMPA per omplir el qüestionari inicial que ens permetrà recollir uns indicadors bàsics per tal d’avaluar el procés.

Caldria dissenyar un document base en el que s’especifiqui el plantejament del Centre respecte a la prevenció, la normativa  en relació al consum i els criteris de derivació al SOD dels alumnes consumidors, les accions universals, selectives i indicades que es duran a terme durant el curs. Aquest primer document un cop aprovat pel claustre es presentaria a pares i alumnes per a la seva discussió i posterior aprovació.

3.2.  Procés a seguir per a l’elaboració del pla

Procés a seguir per l’equip docent:

L’objectiu principal és arribar a la definició d’una línia d’intervenció de Centre consensuada pel claustre que permeti tenir clar els criteris d’actuació en relació coherent davant l’alumnat i la família.

Al mateix temps implica una posició preventiva de l’escola cap al consum de drogues i les conseqüències que es poden manifestar en el seu àmbit d’intervenció (formació de l’alumnat). Aquesta línia preventiva constitueix un important factor de protecció a nivell escolar.

Metodologia d’intervenció

· Una sessió amb suport extern d’un tècnic en prevenció (SOD) per tal de presentar i discutir el guió de disseny d’una política preventiva de centre. L’esmentat guió es composa dels següents punts:

En primer lloc una revisió històrica prenent com a referència els darrers cursos:

· Anàlisi de la realitat al voltant de l’escola pel que fa referència al consum   de drogues.

· Canvis que s’han produït

· Què diu la llei d’Ensenyament al respecte

· Quines intervencions ha fet l’escola en els darrers tres anys

· Quines són les situacions més freqüents amb les que es troben
En segon lloc una presa de contacte amb les necessitats:

· Quins elements són necessaris per fer prevenció
· Com pensa l’escola que es podria tractar el tema i per què
En tercer lloc les actuacions concretes:

· Intervencions a nivell universal (amb la totalitat dels alumnes de Primer a Quart d’ESO) i segons l’escola extensiu a P.G.S, Batxillerat i Cicles Formatius

· Intervencions específiques per a alumnes amb situació de risc (identificar factors de risc i dissenyar estratègies per desenvolupar factors de protecció)

· Intervencions en casos de consum a l’escola

· Normativa en relació al consum tant dins del centre com fora del centre (abans d’entrar a classes i a l’hora del pati, si es que surten fora). Mesures al respecte.

· Normativa en relació a les sortides i viatges. Mesures al respecte.

· Intervencions amb la família a nivell universal “Prevenim en família”

· Intervencions per a aquelles famílies en situació de risc (identificar factors de risc i dissenyar estratègies).

Caldria que una comissió formada per professorat del centre es reunís per treballar a nivell intern el guió.

· Una segona sessió amb el tècnic de prevenció (SOD) per discutir el document elaborat per la comissió abans de la seva presentació al claustre.

· Presentació al claustre per a la seva aprovació (caldria que uns dies abans els membres del claustre en tinguessin una còpia i s’obris un període per fer aportacions, esmenes, etc.…). 

· I finalment, es presentarà a l’AMPA i als alumnes.

Procés a seguir pels pares i les mares:


L’objectiu principal serà aconseguir la implicació familiar i el treball escola-família com a equip per tal de donar als alumnes missatges coherents. La família pot reforçar el paper de l’escola i ajudar a construir el “Projecte personal” de l’alumne que constitueix un important factor de protecció.

Els pares i mares a través dels seus representants AMPA podrien elaborar una línia d’intervenció adreçada a les famílies.

Metodologia d’intervenció

· Primera sessió amb el tècnic en prevenció (SOD) i la junta de l’AMPA, més pares i mares interessats per tal d’avaluar les necessitats i obtenir una visió qualitativa en relació al consum.

· Revisió de les actuacions que han dut a terme al respecte (si han organitzat xerrades, si   han cridat a la Guàrdia Urbana, etc..)

· Definir estratègies per aconseguir la participació de la família.

· Dissenyar una intervenció universal adreçada a pares i mares de l’escola “Prevenim en família”

· Intervencions amb famílies en situació de risc.

· Sessió/ns de reunió dels membres de la junta de l’AMPA per tal d’elaborar les propostes en base a l’esquema esmentat. 

· Sessió de discussió amb el tècnic en prevenció (SOD) per tal d’elaborar el document d’intervenció familiar.

· Convocatòria a pares i mares per presentar el document. I finalment, presentació al claustre i als alumnes.

Procés a seguir per als alumnes:

L’objectiu és aconseguir la participació activa dels alumnes mitjançant els seus representants  quant a la metodologia per transmetre els missatges preventius.

Metodologia d’intervenció

· Primera sessió, el tècnic en prevenció (SOD) mantindrà una reunió amb la comissió d’alumnes per tal de discutir els següents punts:

· Com veuen la situació del consum al voltant del centre. Punts de consum de drogues i problemàtiques associades.

· Com s’ha tractat el tema de les drogues al centre (Programes, xerrades, Expulsions…)

· Com creuen que s’hauria de tractar.

· Segona sessió, la comissió d’alumnes s’hauria de reunir amb la seva classe per tal de desenvolupar els continguts del guió. Aquesta sessió serà dinamitzada pels educadors de carrer del districte que guiaran el treball del guió.

· Tercera sessió: es realitzarà una segona reunió amb el tècnic del SOD per comentar el document elaborat.

· Sessió final: es farà una presentació del document al professorat i l’AMPA.

3.3 . Procés de negociació

Partim que l’elaboració del pla ha de comptar amb la participació de tots els sectors implicats en els centres escolars ja que ha de ser resultat del consens.

Anteriorment, es plantejava la metodologia i el procés que havien de seguir aquests: equip docent, pares i les mares dels alumnes i els propis alumnes.

Però no podrem considerar elaborat el pla fins que no es posi en comú els processos seguits per les tres parts. Així que s’haurà de crear una comissió formada per representants de professors, pares i alumnes en la qual es treballin els documents fets per cada sector i es posin en comú per tal de conformar el pla preventiu definitiu. 

Aquesta proposta conjunta es presentarà al Consell Escolar per a la seva aprovació.

